《感齿发之衰作诗自解》
宋代·曹勋

我生饱艰苦，初年心已衰。
况今七十化，形惫聊支持。
头童渐不束，齿败余墙围。
发落尚乐乐，齿豁良依依。
鱼蟹强剥啄，梨栗亦空施。
岂惟意倦怠，咀齧徒赞眉。
老妻谙其苦，饭颗必若糜。
佐以推饭物，批抹烦刀挥。
不知更十年，此身何可支。
昔闻张苍老，相国力乃疲。
金盘厌羔腻，玉乳环蛾眉。
至真瀹元精，芳润充丰肌。
闲出天下论，用为汉室奇。
我今何有哉，丰悴理所宜。
不然举此志，中有浩气怡。
外形以为得，彼美当虚辞。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。